Obecné zastupiteľstvo v Tomášikove podľa § 6 ods.1 a §4 ods.3 písm.h/, zákona č. 369/1990 Zb. o obecnom zriadení v znení neskorších predpisov a doplnkov a podľa §69 ods.2 zákona č. 543/2002 Z.z. o ochrane prírody a krajiny v znení neskorších predpisov vydáva toto

**Všeobecne záväzného nariadenia Obce Tomášikovo č. 01/2019 zo dňa 26.09.2019**

**o podrobnejších podmienkach výrubu drevín**

**Čl. 1**

**Účel nariadenia**

1/ Účelom nariadenia je ochrana životného prostredia, predchádzanie krádežiam drevnej hmoty a upravenie postupu a povinností účastníkov pri výrube drevín, vykonávaného na základe vydania rozhodnutia o súhlase na výrub drevín podľa zákona č. 543/2002 Z.z. o ochrane prírody a krajiny v katastrálnom území obce Tomášikovo (ďalej len „rozhodnutie“).

2/ Účastníkmi výrubu sa podľa tohto nariadenia rozumejú žiadateľ(právnické alebo fyzické osoby) o výrub drevín (ďalej len žiadateľ), a Obec Tomášikovo.

**Čl.2**

**Postup, podmienky a povinnosti účastníkov pred vydaním rozhodnutia**

1/ Súhlas na výrub dreviny vydáva obec v súlade s § 47 a 48 zákona o ochrane prírody, a to formou rozhodnutia a na jeho vydanie sa vzťahuje zákon č. 71/1967 Zb. o správnom konaní (správny poriadok).

Konanie týkajúce sa výrubu dreviny začína na základe písomnej žiadosti o vydanie súhlasu na výrub dreviny. Žiadosť o vydanie súhlasu na výrub dreviny obsahuje tieto náležitosti (§ 17 ods. 7 vyhlášky):

a) meno, priezvisko a trvalý pobyt alebo názov alebo obchodné meno, sídlo alebo miesto podnikania žiadateľa,

b) katastrálne územie, parcelné číslo pozemku, príslušnosť k zastavanému územiu obce a druh pozemku, na ktorom drevina rastie a kópiu katastrálnej mapy alebo iný doklad umožňujúci identifikáciu dreviny v teréne,

c) súhlas vlastníka, správcu, prípadne nájomcu (ak mu takéto oprávnenie vyplýva z nájomnej zmluvy) pozemku, na ktorom drevina rastie, ak žiadateľ nie je jeho vlastníkom (správcom, nájomcom),

d) špecifikáciu dreviny, ktorá sa ma vyrúbať, najmä jej druh, počet, zdravotný stav, obvod kmeňa meraný vo výške 130 cm nad zemou alebo tesne pod miestom jeho rozkonárenia, ak túto výšku nedosahuje, alebo výmeru krovitého porastu,

e) odôvodnenie žiadosti.

Výrub drevín, na ktorý sa nevyžaduje súhlas orgánu ochrany prírody (obce) podľa § 47 ods. 4 písm. a) až j) zákona:

a)Na stromy s obvodom kmeňa do 40 cm, meraným vo výške 130 cm nad zemou, a súvislé krovité porasty v zastavanom území obce s výmerou do 10 m2 a za hranicou zastavaného územia obce s výmerou do 20 m2 (§ 47 ods. 4 písm. a) zákona) . Ustanovenie § 47 ods. 4 písm. a) zákona sa nepoužije v prípade, ak drevina rastie na území s druhým alebo tretím stupňom ochrany, na cintorínoch alebo ako súčasť verejnej zelene (§ 47 ods. 5 zákona o ochrane prírody).

**Čl. 3**

**Postup a povinnosti účastníkov po vydaní rozhodnutia**

1/ Žiadateľ je po vydaní rozhodnutia, ktoré nadobudne právoplatnosť povinný oznámiť obecnému úradu deň, kedy začne s výrubom drevín a oznámiť skončenie výrubu drevín.

2/ Žiadateľ je po vykonanej ťažbe povinný neodkladne zbytky drevín uložiť, okolie ťažby upraviť a rozrušený povrch pôdy uviesť do pôvodného stavu. Ak má žiadateľ splnenie tejto povinnosti zmluvne ošetrené s drevorubačom, za splnenie tejto povinnosti je zodpovedný drevorubač.

3/ Obecný úrad po oznámení termínu začatia výrubu drevín vykoná kontrolu dodržiavania podmienok výrubu žiadateľom alebo drevorubačom ustanovených vo vydanom rozhodnutí.

**Čl. 4**

**Náhradná výsadba**

1/ Orgán ochrany prírody (obec) uloží žiadateľovi v súhlase na výrub dreviny povinnosť, aby uskutočnil primeranú náhradnú výsadbu drevín na vopred určenom mieste.

V súlade s § 48 ods.1 zákona 543/2002 Z.z. o ochrane prírody a krajiny obecné zastupiteľstvo schválilo uskutočniť náhradnú výsadbu žiadateľovi na svoje náklady 2 ks stromu určeného druhu za 1 ks vyrúbaného stromu obcou určenom mieste. Žiadateľ zabezpečí starostlivosť o náhradnú výsadbu po dobu 3 rokov odo dňa jej uskutočnenia. V prípade vyhnutia vysadeného rastlinného materiálu zrealizuje dosadbu.

2/ Ak nemožno uložiť náhradnú výsadbu, môže orgán ochrany prírody uložiť finančnú náhradu vo výške spoločenskej hodnoty dreviny, ktorá bola vyrúbaná.

3/ Finančná náhrada je príjmom rozpočtu obce (§48 ods.1 zákona)

**Čl. 5**

**Porušenie nariadenia a sankcie**

1/ Za nesplnenie alebo porušenie povinnosti ustanovených v čl.3 ods.1,2, čl.4 ods.1,2 môže byť fyzickej osobe uložená pokuta do výšky 33,-€ (§48 zákona č. 372/199 Zb. o priestupkoch)

2/ Ak povinnosť ustanovenú v čl.3 ods.1,2, čl.4 ods.1,2 nesplní alebo poruší právnická osoba alebo fyzická osoba oprávnená na podnikanie, môže jej byť uložená pokuta do výšky 6.638,-€

(§13 ods.9 zákona č. 369/1990 Zb. o obecnom zriadení)

**Čl. 6**

**Spoločné ustanovenia**

1/ Pri vykonávaní výrubu drevín žiadateľ alebo drevorubač je povinný kedykoľvek sa preukázať právoplatným rozhodnutím

2/ Obecný úrad pri vydávaní rozhodnutia vždy poučí žiadateľa o povinnostiach ustanovených týmto nariadením.

**Čl. 7**

**Prechodné, záverečné a zrušovacie ustanovenia**

1/ Týmto nariadením nie sú dotknuté iné povinnosti účastníkov podľa všeobecne záväzných právnych predpisov a vyplývajúcich z podmienok výrubu určených v rozhodnutí.

2/ Toto všeobecne záväzné nariadenie bolo schválené uznesením Obecného zastupiteľstva v Tomášikove pod č. 52-OZ/2019 zo dňa 26. septembra 2019 a nadobúda účinnosť pätnástym dňom od jeho vyvesenia na úradnej tabuli obce.

V Tomášikove, dňa 26.9.2019

PhDr. Zoltán Horváth

starosta obce

Vyvesené na úradnej tabuli obce dňa: .............................

Zvesené z úradnej tabuli obce dňa: ............................